KIRJALLINEN KYSYMYS P-1600/01 esittäjä(t): Toine Manders (ELDR) komissiolle. Ikään perustuva syrjintä Euroopan yhteisöjen tuomioistuimen avoimen kilpailun yhteydessä.



Virallinen lehti nro 364 E , 20/12/2001 s. 0156 - 0157



KIRJALLINEN KYSYMYS P-1600/01 esittäjä(t): Toine Manders (ELDR) komissiolle (28. toukokuuta 2001) Aihe: Ikään perustuva syrjintä Euroopan yhteisöjen tuomioistuimen avoimen kilpailun yhteydessä EY:n perustamissopimukseen on viime vuosina sisällytetty ihmisoikeuksien suojelemista koskevia määräyksiä, ja ihmisoikeudet ovat jo pitkään olleet yksi yhteisön oikeuden perusperiaatteista. Euroopan unionista tehdyn sopimuksen 6 artiklassa viitataan yleisesti näiden oikeuksien suojelemiseen, ja EY:n perustamissopimuksen 12 ja 13 artiklassa on erityinen maininta syrjintäkiellosta. Edellä mainittu huomioon ottaen olen pöyristynyt kirjeestä, jonka sain rouva Vermijsiltä Bredasta, Alankomaista. Komission jäsenelle Bolkesteinille on toimitettu kopio tästä kirjeestä. Vermijs oli huomannut eräässä alankomaalaisessa päivälehdessä ilmoituksen, jossa Euroopan yhteisöjen tuomioistuin haki avoimen kilpailun kautta juristi-lingvisteja, ja halusi osallistua tähän valintamenettelyyn. Hän täytti kaikki osallistumiskriteerit paitsi yhden. Ilmoitukseen oli merkitty selvästi, että yli 40-vuotiaat henkilöt eivät voi osallistua valintamenettelyyn. On vähintäänkin hämmästyttävää, että EU:n toimielin, joka jo kauan ennen ihmisoikeuksien sisällyttämistä EU:n politiikkaan ja sopimuksiin antoi tuomioita, joiden perusteella ihmisoikeudet julistettiin yhteisön oikeuden perusperiaatteeksi(1), laatii nyt omaa valintamenettelyään varten vaatimukset, jotka johtavat ihmisoikeuksien rikkomiseen, ja tässä tapauksessa (ikään perustuvaan) syrjintään. Voiko komissio sopimusten vartijana hyväksyä sen, että yksi EU:n toimielimistä rikkoo syrjintäkieltoa, joka on eräs yhteisön oikeuden perusperiaatteista? Jos komissio pitää tätä ikään perustuvaa syrjintää hyväksyttävänä, voiko se ilmoittaa, mistä syystä? Jos komissio ei pidä tätä ikään perustuvaa syrjintää hyväksyttävänä ja katsoo ikäkriteerin loukkaavan yhtä tai useampaa määräystä ja/tai yhteisön oikeuden periaatetta, onko se valmis antamaan Vermijsille mahdollisuuden osallistua kyseiseen avoimeen kilpailuun tai kehottamaan asiasta vastaavia elimiä ryhtymään muihin korvaaviin toimiin? (1) Ks. esimerkiksi asia Ruteli, 36/75 (1975). Neil Kinnockin komission puolesta antama vastaus (19. heinäkuuta 2001) Komissio on täysin tietoinen yhdenvertaista kohtelua työssä ja ammatissa koskevista yleisistä puitteista 27 päivänä marraskuuta 2000 annetun neuvoston direktiivin 2000/78/EY(1) säännöksistä. Tämä direktiivi on osa komission 25. marraskuuta 1999 esittämiä aloitteita, joiden tavoitteena on käyttää yhteisölle perustamissopimuksen 13 artiklan nojalla uskottua toimivaltaa. Tässä direktiivissä kielletään yleisesti kaikenlainen välillinen tai välitön syrjintä, ikään perustuva syrjintä mukaan luettuna. Direktiivin 6 artiklassa sallitaan objektiivisesti ja asianmukaisesti perusteltu ikään perustuva erilainen kohtelu. Direktiivin mukaan työhönoton edellytykseksi voidaan vahvistaa esimerkiksi enimmäisikä haettavan toimen koulutusvaatimusten perusteella tai jotta työ voisi kestää kohtuullisen ajan ennen eläkkeelle siirtymistä (6 artiklan 1 kohdan c alakohta). Komissio ottaa nämä säännökset huomioon täysimääräisesti eikä se sen vuoksi pidä EU:n toimielinten työnhakijoille asettamia ikärajoja EY:n perustamissopimuksen määräysten vastaisina. Parlamentin jäsenen tarkoittama tapaus liittyy EY:n tuomioistuimen järjestämään avoimeen kilpailuun. Koska kukin EU:n toimielin on vastuussa omien avointen kilpailujensa järjestämisestä sekä kilpailuun osallistujille asetetuista vaatimuksista, komission mielestä tähän tapaukseen liittyvät kysymykset on syytä osoittaa EY:n tuomioistuimelle. Komissio toteaa parlamentin jäsenelle ehdottaneensa työhönottoasioihin liittyvän toimielinten välisen yhteistyön tiivistämistä komission uudistamisesta 1. maaliskuuta 2000(2) annetun valkoisen kirjan toimien 27, 29 ja 50 mukaisesti. Toimielinten välisissä neuvotteluissa keskustellaan parhaillaan toimielinten välisen valintatoimiston perustamisesta ja avoimien kilpailujen ikärajoista. (1) EYVL L 303, 2.12.2000, s. 16. (2) KOM(2000) 200 lopullinen.